[εδο]ξε ται πολει των δελφων εν αγοραι τελειωι συμ ψαφοις ταις εννομοις επειδη βασιλευς ατταλος βασιλεως ατταλου αποστειλαντων αμων πρεσβεις ποτ αυτον προτερον τε πραξιαν ευδοκου καλλιαν εμμενιδα υπερ τας των παιδων διδασκαλιας και παλιν πραξιαν ευδοκου βακχιον αγρωνος φιλος υπαρχων δια προγονων και ευνους ται πολει τα τε ποτι τους θεους ευσεβως και οσιως διακειμενος επακουσας προθ[υ]μως τα αξιουμενα απεστειλε ται πολει εις μεν ταν των παιδων διδασκ[α]λιαν αργυριου δραχμας αλεξανδρειους μυριας και οκτακισχιλιας εις δε τας τιμας και θυσιας δραχμας τρισχιλιας οπως υπαρχη α δωρεα εις παντα τον χρονον αιδιος και οι μισθοι τοις παιδευταις ευτακτεωνται και το αναλωμα εις τας τιμας και θυσιας γινηται εγδανεισθεντος του αργυριου απο των τοκων αγαθαι τυχαι δεδοχθαι ται πολει ειμεν το αργυριον ποθιερον του θεου και μη εξειμεν μητε αρχοντι μητε ιδιωται μηθενι εις αλλο καταχρησασθαι μηθεν μηδε καθ οποιον τροπον μητε κατα ψαφισμα μητε κατ αινον ει δε τις τουτων τι ποιησαι η αρχων η ιδιωτας καταμαστρος εστω ιερων χρηματων φωρας και οι μαστροι καταγραφοντω κατ αυτου κατα το ψαφισθεν η αλλως μετενεγχθεν αργυριον οκταπλουν και το ψαφισθεν η διαινεθεν ακυρον και ατελες εστω. ει δε τι περισσευοι απο των τοκων διδομενων τωμ μισθων τοις παιδευταις καθως διατετακται ανενεγκειν εν τους προβουλους και τους πολλους και το δοχθεν κυριον εστω. εγδανεισαντω δε το αργυριον οι αιρεθεντες επιμεληται ανδρες τρεις ους κα οι πολλοι ελωντ[αι] τοκου πεντεκαιδεκατου εν τωι μηνι τωι αμαλιωι επι τας αμφιστρατου αρχας. οι δε θελοντες δανεισασθαι ποτιγ[ρ]αφεσθωσαν ποτι τους κατεσταμενους επιμελητας επι υποθεματι αγρωι. εστω δε ο αγρος αξιος του διδομενου αργυριου διπλασιου δανειζοντω δε μη ελασσον μναν πεντε καθισταντων δε και εγγυους οι δανειζομενοι ους κα οι επιμεληται ευδοκεωντι οι δε αυτοι [εγ]γυοι και βεβαιωτηρες εστωσαν των ενεχυρων. επει δε κα εγδανεισωντι α[να]γραψαντες τους δεδανεισμενους και τα ενεχυρα αυτων εμ πινακας λελευκωμενους δυο αναγνοντω εν ται εκκλησιαι. εστωσαν δε τα ενεχυρα αξιοχρ[ε]ιονα και ανεφαπτα. καταθεντω δε τομ μεν ενα πινακα εν τον ναον τον δε ενα π[ι]νακα εν το δαμοσιον γραμματειον τα δε αναλωματα και εφοδια εξεστω [κα]ταχρεισθαι εκ του κολλυβου και οι χειριξαντες λογον αποδοντω ται πολει. εις δε τον υστερον χρονον α καταστασις των επιμεληταν και α οικονομια αδε εστω απο μεν ταν μυριαν και οκτακισχιλιαν καταναλισκεσθω ο τοκος εις [τους] παιδευτας απο δε ταν τρισχιλιαν αι τιμαι και αι θυσιαι υπο των επιμεληταν τ[ων] ατταλειων γινεσθω κατα ταδε καταγραψαντω οι αρχοντες αει οι εναρχο[ι] εν τωι μηνι τωι ποιτροπιωι εν ται εννομωι εκκλησιαι κατ ενιαυτον επιμελη[τας] τρεις εκ των προβληθεντων ους κα οι πολλοι ελωνται δια τας ψαφου. οι δε κα[τα]σταθεντες επιμεληται ομνυοντω καθως και τα λοιπα αρχεια και εκπραξαντες του αργυριου τους τοκους εμ μηνι ενδυσποιτροπιωι προ τας πεντεκαιδεκατας το μεν εις τους παιδευτας γινομενον αργυριον καταθεντω εν τον ναον εν τωι ηρακλειωι μηνι και εν τον επεχει ενιαυτον μισθοδοτεοντω τους παιδευτας κατα μηνα και λογον αποδιδοντω ται πολει. ει δε μη ποιησοντι καθως γεγρα[πται ---------] ταν ------------------------ τωι ηρα[κλειωι μηνι --] [--------- λωγον αποδοντω [ται πολει εν τωι---------] μηνι ει δε μη οι μαστροι --- [-----]υοντω κατ αυτων κλοπας κατα τομ μ[αστρικον] [νομ]ον θυοντων δε οι επιμεληται βους τελει[ους τρ]εις ους κα οι πολιται δωντι τωι απολλωνι και ται λ[ατο]ι και ται αρτεμιτι και τα αλλα ιερεια [καθ]ως διατετακ[ται] [υπ]ερ τον βασιλεα ατταλον ποταγ[ορ]ευοντες ταν θυσ[ι]αν ατταλεια. καταχρεισθωσαν δε τα τελεα εν ταν δαμοθ[οι]νιαν και οινου μετρητας τετταρακοντα ται δε δωδεκατ[αι] του ηρακλειου μηνος εχετωσαν τα ιερεια ετοιμα ται δε τρεισκαιδεκαται πομπευοντω οι τε ιερεις του απολλωνο[ς] και των αλλων θεων και πρυτανεις και αρχοντες και οι παιδες εστεφανωμενοι πομπευοντω δε εκ τας αλωος εν τον ναον επει δε κα πομπευσωντι οι ιερεις του απολλωνος κατευχεστων ποταγορευοντες ταν θυσιαν ατταλεια καθως ειθισται οπως δε και εμφανη η τα εψηφισμ[ε]να αναγραψαι το ψαφισμα επι ταν εικονα του βασιλεως ατταλου. αποδιδοντω δε οι δανεισαμενοι το αργυριον παν ται πολει εν τωι πεμπτωι ενιαυτωι. ει δε κα μη αποδιδωντι καθως γεγραπται τα ενεχυρα αυτων τας πολιος εστω και οι επιμεληται αει οι εγδανειζοντες κυρ[ι]οι εστωσαν πωλεοντες ει δε πωλειμενα τα ενεχυρα μη ευρισκοι το αργυριον ποθ ο υπεκειτο ται πολει πρακτιμοι εστωσαν τοις επιμεληταις αει τοις εναρχοις του ελλειποντος αργυριου αυτος τε ο δανεισαμενος και οι γενομενοι εγγυοι τροπωι ωι θελοιεν πρασσειν καθως και ταλ[λ]α δαμοσια και ποθιερα πρασσονται. ει δε τους τοκους μη διοικεοισαν οι δανεισαμενοι τοις επιμεληταις προ τας πεντεκαιδεκατας εν τωι ενδυσποιτροπιωι μηνι πρακτιμοι εστωσαν τοις επιμεληταις ου [εκα] εκαστος φερει τοκου των δεδανεισμενων αυτου και του ημιολιου. οι δε επιμεληται αποδιδοντω το αργυριον το πραχθεν ται πολει εν τωι βοαθοωι μηνι κα[θ]ως και τα λοιπα περισσα ο νομος κελευει και οι επικατασταθεντες επιμεληται παλιν εγδανεισαντω τοκων πεντεκαιδεκατων. ει δε μη αποδιδοιησαν οι επιμεληται εν τωι γεγραμμενωι χρονωι το αργυριον ατιμοι απογραφεντω υπο των επικατασταθεντων επιμεληταν ποτ αυτο και το ημιολιον. αρχει του χρονου των δανειων ο μην ο αμαλιος ο επ ανφιστρατου. κατεσταθεν επιμεληται εν ετη πεντε πραξιας ευδοκου βακχιος αγρωνος ξενων βουλωνος.
Phokis — Delphi — 160/59 BC — SGDI 2642
 160/59 BC 